
Maisto gamybos įranga prekiaujanti įmonė A 2026 m. laimėjo viešųjų pirkimų konkursą. Pagal sutarties sąlygas, įmonė yra įpareigota patiekti užsakovui numatytą įrangą bei 5 metus vykdyti jos nemokamą priežiūrą ir garantinį remontą. Šiuos darbus atliks įmonės specialistai. 
Perparduotos įrangos gamintoja yra užsienio bendrovė B. Perkant šią įrangą, jos gamintojas įsipareigojo 5 metus užtikrinti jos garantinį remontą – tiekti reikiamas detales, apmokėti remontą ir priežiūrą atliekančių specialistų darbą. Už tai įmonė A kasmet mokės fiksuoto dydžio įmokas. 
Kaip įmonė A turėtų pripažinti maisto gamybos įrangos pardavimo pajamas? Ar visą sumą iš karto, ar dalimis? Kaip vėlesniais metais pripažinti įrangos gamintojui B kasmet mokamas sumas už garantinį aptarnavimą? Ar ši suma priskirtina atitinkamų metų leidžiamiems atskaitymams?

Pagal PMĮ[footnoteRef:1] nuostatas įmonės A pajamos už maisto gamybos įrangos pardavimą pripažįstamos tuo momentu, kai pirkėjui perduodama įranga bei kartu su ja susijusi nuosavybės teisė, rizika ir nauda. Tai, kad sutartyje numatyta 5 metų nemokama įrangos priežiūra, nekeičia pajamų pripažinimo momento – pajamos nedalijamos per 5 metų laikotarpį. [1:  Lietuvos Respublikos pelno mokesčio įstatymo (PMĮ).] 

	Jeigu įmonė A iš užsienio bendrovės B, kuri yra įrangos gamintoja, įsigyja įrangos garantinio remonto ir priežiūros paslaugas, už kurias mokamos fiksuoto dydžio metinės įmokos, ir šios paslaugos yra būtinos įmonės A pajamoms uždirbti ar ekonominei naudai gauti, tai, vadovaujantis PMĮ 17 straipsnio nuostatomis, patirtos išlaidos gali būti pripažįstamos leidžiamais atskaitymais. Tokiu atveju šios išlaidos pripažįstamos kasmet, jų faktiško patyrimo momentu, atitinkamai per 5 metų laikotarpį.

